นายกรัฐมนตรี พบปะและให้กำลังใจกับผู้ประสบภัยพายุปาบึก ที่จังหวัดนครศรีธรรมราช พร้อมยืนยันรัฐบาลเร่งช่วยเหลือฟื้นฟูความเสียหายอย่างเร่งด่วน
นายกรัฐมนตรี พบปะและให้กำลังใจกับผู้ประสบภัยพายุปาบึก ที่จังหวัดนครศรีธรรมราช พร้อมยืนยันรัฐบาลเร่งช่วยเหลือฟื้นฟูความเสียหายอย่างเร่งด่วนพลเอก ประยุทธ์ จันทร์โอชา นายกรัฐมนตรี นำคณะเดินทางมายังบ้านเลขที่ 116 หมู่ 7 ตำบลคลองน้อย อำเภอปากพนัง จังหวัดนครศรีธรรมราช เพื่อนำพวงหรีดมาเคารพศพนายปรีชา จันทร์แก้ว อายุ 69 ปี ซึ่งเสียชีวิตระหว่างทำหน้าที่จิตอาสาช่วยเหลือชาวบ้าน ขณะเกิดเหตุพายุปาบึกพัดถล่ม โดยได้เเสดงความเสียใจและกล่าวให้กำลังใจกับนางอำนวย จันทร์แก้ว ภรรยาของผู้เสียชีวิตและครอบครัว โดยนายกรัฐมนตรีได้มอบเงินช่วยเหลือและสั่งการให้เจ้าหน้าที่ดูแลครอบครัวเพราะถือเป็นผู้ที่ทำประโยชน์ ยอมเสียสละชีวิตของตนเองเพื่อส่วนรวมนายกรัฐมนตรี ยังได้กล่าวทักทายและให้กำลังใจกับผู้ประสบภัยในพื้นที่ด้วย โดยย้ำว่ารัฐบาลกำลังเร่งที่จะเข้าไปช่วยเหลือฟื้นฟูเยียวยาความเสียหาย ระดมกำลังพลจากกองทัพและหน่วยราชการอื่นๆ ซ่อมแซมความเสียหายอย่างเร่งด่วน โดยได้สั่งการให้ท้องถิ่นเร่งสำรวจความเสียหายให้แล้วเสร็จภายใน 15 วัน สำหรับระบบสาธารณูปโภคต่างๆ จะต้องซ่อมแซมให้แล้วเสร็จภายใน 7 วัน ส่วนบ้านเรือนประชาชนที่เสียหายทั้งหลังจะต้องซ่อมแซมให้แล้วเสร็จภายใน 1 เดือนนายกรัฐมนตรี กล่าวว่าได้ติดตามสถานการณ์อย่างใกล้ชิด และรู้สึกเป็นห่วงผู้ประสบภัยทุกคน การมาครั้งนี้จึงต้องการมาให้กำลังใจ พร้อมยืนยันว่าจะดูแลช่วยเหลืออย่างเต็มที่ โอกาสนี้ยังได้ชี้แจงเกี่ยวกับราคายางพาราที่ตกต่ำว่ารัฐบาลมีมาตรการในการดูแลเกษตกร แต่คงไม่สามารถทำให้ราคายางสูงตามที่ทุกคนหวังได้ เนื่องจากราคายางพาราในตลาดโลกตกต่ำและมีปริมาณยางในตลาดมาก ซึ่งขณะนี้ราคายางในประเทศไทยยังถือว่าสูงกว่าบางประเทศ จึงอยากให้ทุกคนอดทน ขณะที่ภาคการประมงย้ำว่าขอให้ชาวประมงปฎิบัติตามกฎหมายไอยูยู ซึ่งรัฐบาลเข้าใจถึงความเดือดร้อนของชาวประมงพื้นบ้านที่ได้ผลกระทบจึงจะหามาตรการเข้าไปช่วยเหลือ ทั้งนี้ขอร้องผู้ได้รับความเดือดร้อนในอาชีพอย่าออกมาประท้วง เพราะรัฐบาลกำลังดำเนินการแก้ปัญหาให้อยู่และขออย่ารับฟังข้อมูลที่บิดเบือน